**ПОЗИЦИЯ**

**ОТ ИМЕТО НА ГРУПАТА ОБЩИНСКИ СЪВЕТНИЦИ ОТ БСП В ОБЩИНА МАРИЦА**

Общински съвет „Марица“ вече трета сесия обсъжда и приема промени в Наредбата за определяне размера на местните данъци на територията на Община „Марица“.

В рамките на два месеца отговорните длъжностни лица в общината са си позволили да не изпълнят разпоредбите на ЗМСМА, Закона за нормативните актове и Устройствен правилник за организацията и дейността на общинската администрация в Община „Марица“ .

Считаме, че приемането и отменянето на промени в Наредбата за определяне размера на местните данъци на територията на Община „Марица“ в такъв кратък интервал от време, води до това общинските съветници, администрацията и служителите от дирекция „Местни данъци и такси“ да изглеждат некомпетентни, като потърпевши са единствено жителите на общината.

Недопустимо е на метода „проба - грешка“ общинските съветници от управляващото мнозинство веднъж да подкрепят увеличението на данъците върху МПС-та, а след това да се отметнат. В стремежа си да следват сляпо позицията на ръководството на общината правят този експеримент за сметка на гражданите.

Резонно е да зададем въпроса на какво основание и законно ли са събирани пари от жителите на общината за данъка на МПС-та в периода от 11 до 15 февруари 2019 г.!?

Създалата се ситуация уронва авторитета на Общинския съвет като законодателен орган от първостепенно значение за местната власт, който като такъв би трябвало да взема законосъобразни и разумни решения в полза на жителите на Община „Марица“.

И накрая, отново заявяваме твърдата си позиция против увеличаването на данъците върху МПС-та и искаме отговор от ръководството на общината за създадения хаос.

След като бюджетът ни е приет и в приходната му част са заложени постъпления на базата на увеличените данъци върху МПС-та, как ще се компенсира разликата след отмяната на Наредбата, като тези средствата са планирани и в разходната му част?

Какво следва от това и кой ще поеме отговорността?

27.02.2019г.

Пловдив

Общински съветници от БСП

Общински съвет „Марица“

гр. Пловдив